google/wiki40b huggingface dataset:
אוונגלוס וניזלוס

אוונגלוס וניזלוס (ביוונית: Ευάγγελος Βενιζέλος; נולד ב-1 בינואר 1957) הוא פוליטיקאי יווני שכיהן כסגן ראש הממשלה ושר האוצר, מ-17 ביוני 2011 עד 21 במרץ 2012. לאחר מכן כיהן כסגן ראש הממשלה ושר החוץ מ-25 ביוני 2013 עד 27 בינואר 2015. הוא חבר הפרלמנט היווני מטעם התנועה הסוציאליסטית הפאן-הלנית כמייצגו של מחוז הבחירה הראשון של סלוניקי. וניזלוס הוא פרופסור למשפט חוקתי בבית הספר למשפטים של אוניברסיטת אריסטו שבסלוניקי (Aristotle University of Thessaloniki).
וניזלוס למד לתואר ראשון באוניברסיטת אריסטו שבסלוניקי בין השנים 1974–1978 ולאחר מכן המשיך ללמוד לתארים מתקדמים באוניברסיטת פריז II: פנתאון - אסא. ב-1980 קיבל דוקטורט במשפטים מאוניברסיטת אריסטו שבסלוניקי.
ב-1984 הוא מונה למרצה באוניברסיטת אריסטו שבסלוניקי, ולאחר מכן מונה לפרופסור למשפט חוקתי באותה האוניברסיטה. אחת המשרות שהחזיק הייתה במועצת המנהלים של המרכז הלאומי למנהל ציבורי, בבנק יוון ובוועדה לרדיו מקומי (רשות עצמאית שמפקחת על תחנות הרדיו המקומיות של יוון).
וניזלוס הפך לדמות ציבורית ב-1989, כשהגן בהצלחה על אנדראס פפנדראו שהואשם בשחיתות. במהלך המשפט וניזלוס הפגין יכולות רטוריות מרשימות כשנשא נאומים חוצבי להבות. פפנדראו, שהתפעל מעורך דינו הצעיר, כלל אותו ברשימת המועמדים לפרלמנט של התנועה הסוציאליסטית הפאן-הלנית ב-1993, וכשחזרה התנועה לשלטון באותה השנה, וניזלוס מונה לדובר הממשלה.
וניזלוס חיבר מספר ספרים, מונוגרפיות ומאמרים, האחרון שבהם, אסופת כתבים על מערכת ההשכלה הגבוהה של יוון הכוללת מספר מאמרים שפורסמו קודם לכן באינטרנט. כתביו האחרים עסקו בנושאים פוליטיים עכשוויים ובמדיה, מדיניות חוץ ופיתוח. עבודותיו האחרונות עסקו יותר במחשבה מדינית ובסוגיות תרבותיות. הוא מתנגד בתוקף לתאוריית התנגשות הציביליזציות.
וניזלוס נבחר לכהן בפרלמנט על ידי ציבור הבוחרים כמייצג את סלוניקי בשנים 1993, 1996, 2000, 2004, 2007 ו-2009. הוא היה חבר בוועדה פרלמנטרית שמטרתה לבצע רביזיה של החוקה שבה היה דובר מפלגת הרוב של הפרלמנט בשנים 1993, 1996, 2000, 2004 ו-2007. הוא אף היה חבר בוועדות הקבועות בתחום ביטחון לאומי ומדיניות חוץ, מנהל ציבורי, משפט וסדר ציבורי, ועניינים אירופיים.
גאורג שוריס

חייו

שוריס נולד בגרמניה, אך היגר לפריז ומשם לאנגליה, שם חי שנים רבות. במהלך מלחמת העולם הראשונה נעצר, ולאחר מכן חזר לגרמניה.
שוריס ניצח בתחרות קנטרברי בשנת 1903, וסיים בתיקו דו-קרב נגד פול לאונרדט 2-2 בלונדון, בשנת 1904. שוריס קיבל תואר אמן בתחרות ברמן 1905, שם חלק מקום ראשון עם סבלי גריגורייביץ' טרטקובר אותו גם ניצח בפלייאוף 2.5-1.5 .
שוריס חלק מקום 9–10 בתחרות שבינגן בשנת 1905 (ניצח: פרנק מרשל). בשנת 1907 ניצח שוריס תחרות חובבים באוסטנדה, לאחר מכן השתתף בהצלחה פחותה בתחרות האמנים הכללית.
שוריס חלק מקום ראשון עם ויקטור ולטוך בתחרות בלקפול בשנת 1907, ניצח בתחרות טונברידג' בשנת 1908, חלק מקום ראשון בתחרות בלקפול 1910 עם פרדריק ייטס אך הפסיד לו בפלייאוף 0–4, הגיע שני אחרי פרדריק ייטס בתחרות ברומלי 1910, חלק מקום 3–5 בתחרות אוקספורד 1910 וניצח בתחרות גלאזגו 1911.
בסוף שנת 1912 קיים שוריס דו-קרב נגד ג'ון אוהנלון וניצח +11 -7 =1 (+ ניצחונות – הפסדים = תוצאות תיקו).  במאי 1914 ניצח שוריס בתחרות בעיר בלפסט בתוצאה 10.5/11 לאחר מכן ניצח בתחרות צ'סטר 1914 ונעצר עקב פרוץ מלחמת העולם הראשונה.
לאחר המלחמה חלק שוריס מקום 5–7 בתחרות המבורג 1921 (ניצח: ארהרדט פוסט), חלק מקום 3–4 בתחרות קיל 1922, הגיע למקום השלישי בתחרות ויסבאדן 1925 (ניצח: מקס אויבה) והגיע שני בתחרות ברלין 1919 (ניצח: ברתולד קוך). התחרות האחרונה בה השתתף הייתה בבאד פירמונט, האליפות הראשונה של גרמניה בה היה שוריס המשתתף המבוגר ביותר, והגיע למקום ה-15. ניצח: יפים בוגוליובוב.
קונבאייר F-106 דלתא דארט

היסטוריה

המטוס הוא פרי פיתוחו של מטוס קודם של החברה, הקונבאייר F-102 דלתא דאגר. פיתוחו של ה-F-106 דלתא דארט החל בעקבות בקשת חיל האוויר האמריקאי למיירט על קולי בעל יכולת טיסה במהירות 2 מאך בגובה מקסימלי של 35,000 רגל (10,670 מטרים). כמו כן, נדרש כי למטוס תהיה יכולת לפעול בכל מזג אוויר וסייג רום של 70,000 רגל (21,335 מטר).
במהלך טיסת המבחן הפגין המטוס ביצועים מאכזבים, וחיל האוויר האמריקאי כמעט והחליט על ביטול הפיתוח. במקום ביטול התוכנית, צומצמה הזמנתם של כ-650 מטוסים כדי לחסוך בהוצאות, כך שבמקום 1,000 כלי טיס מתוכננים, נרכשו רק 350. מתוך 350 המטוסים שנרכשו, 277 מתוכם היו מדגם A ו-63 מתוכם היו מדגם האימון B, הדו-מושבי.
התאמה טובה יותר של ה-F-106, מקודמו, ה-F-102 לחוק השטחים האווירודינמי החיוני, בתוספת שיפורים שבוצעו במנוע ואוויוניקה הביאו את המטוס לסטנדרט הרצוי, והמטוס נכנס לשירות פעיל באוקטובר 1959. המטוס זה היה מהמטוסים היחידים שהפעילו את רקטת האוויר-אוויר הגרעינית, AIR-2 ג'יני. המטוס הוצב באלסקה, איסלנד, ארצות הברית, ולפרקים גם בגרמניה ובקוריאה הדרומית.
סקוט (חברת תעופה)

תולדות החברה

החברה נוסדה בשנת 2011, לאחר שחברת האם סינגפור איירליינס הודיעה על כוונתה להקים חברת תעופה לטיסות חסך לטווחי טיסה בינוניים וארוכים. החברה החלה להפעיל טיסות מסחריות ביוני 2012 במטוסי בואינג 777-200ER שהועברו מסינגפור איירליינס, ויעדיה הראשונים היו הערים האוסטרליות סידני וגולד קוסט.
בשנת 2016 הצטרפה החברה לברית חברות התעופה לטיסות חסך Value Alliance. מאוחר יותר באותה השנה הודיעה סינגפור איירליינס על איחודן של שתי חברות הבת סקוט וטייגראייר תחת המותג "סקוט". האיחוד יצא לפועל במאי 2017, כאשר קוד ה-IATA וה-ICAO של החברה המאוחדת הם אלו ששימשו את טייגראייר לפני האיחוד.
יפים צ'ולק

ילדותו

יפים נולד ב-15 ביולי 1948 בעיר צ'דיר לונגה, במולדובה כאשר הייתה חלק מברית המועצות לאהרון, מנהל בתחום הטקסטיל (שהיה ממשלתי בתקופה זו) ופולינה מורה למתמטיקה. יש לו גם אח בשם ליאוניד ואחות בשם מרגריטה שגרה בחיפה.
הוא החל לשחק כדורעף בגיל 11 לאחר שניסה לשחק במספר ענפי ספורט שונים: כדורגל, כדורסל, אגרוף ועוד. הוא החליט לשחק כדורעף מכיוון שטען שזה משחק שדורש גם חוכמה ולא רק יכולות פיזיות.

קריירה כשחקן כדורעף

יפים התבלט בעולם הספורט הסובייטי, בגיל 16 כבר שיחק בנבחרת הבכירה באזור מגוריו ולקראת סוף שנות ה-60 כבר שיחק בנבחרת הכדורעף הצעירה של ברית המועצות. 
ב-1969 הוא השתתף באליפות העולם והוביל את הנבחרת הצעירה בפעם הראשונה בתולדותיה במדליית ארד.
ב-1971 הוא כבר היה חבר קבוע בנבחרת הכדורעף הבוגרת של ברית המועצות ואף זכה במדליית זהב. במשך 6 השנים הבאות יפים הצטיין בנבחרת, שיחק בכל הטורנירים הבינלאומיים החשובים שהתקיימו ובהם זכה במספר מדליות כסף וזהב.  
ב-1973 קיבל תואר שני באוניברסיטה לחינוך גופני במוסקבה בהתמחות בכדורעף.
ב-1976 פרש מהנבחרת הארצית אבל המשיך לשחק במועדון צסק"א מוסקבה - (CSKA (Central Sports Club Army עד לפרישתו הסופית ממשחק ב-1977.
לאורך כל הקריירה שלו יפים היה שחקן מוערך ולמרות זאת נתקל בגילויי אנטישמיות ולכן הרגיש צורך להתאמץ ולהיות שחקן אף יותר טוב מכולם, בגלל היותו יהודי.

באולימפיאדת מינכן

ב-1972 השתתף באולימפיאדת מינכן במסגרת הנבחרת הלאומית של ברית המועצות שנחשב הטובה בעולם ובעלת הסיכוי הגבוה ביותר לנצח את הטורניר.
כיהודי יפים היה בקשר עם חברי המשלחת הישראלית ואף קיבל מחבריה במתנה מגן דוד מזכרות אחרות.
הוא  היה עד לרצח 11 הספורטאים הישראלים בידי מחבלים פלסטינים. הוא מספר בכאב: "הרגשתי רע מאוד ומאוד עצוב... ראיתי את הטרוריסטים הערבים מהחלון עם המסכות שלהם".
לאחר הטבח יפים החליט שהוא אינו מוכן להמשיך לשחק כרגיל במשחקים האולימפיים למרות שהתבקש לעשות זאת כדי לכבד את זכר הנופלים באירוע.
נבחרת ברית המועצות הפסידה בחצי הגמר 1- 3 לנבחרת המזרח גרמנית וזכתה במדליית ארד.

לאחר הפרישה

לאחר פרישתו ב-1977 הוצעו לו מספר תפקידי אימון ומשחק בגרמניה וצרפת אבל הוא לא יכול היה להיענות להם בעקבות המלחמה הקרה. במקביל להיותו שחקן כדורעף הוא גם היה קצין טכני בצבא האדום ולכן לא הותר לו לעזוב את המדינה. הוצאה לו משרה צבאית בסיביר אבל הוא סירב להצעה זו.
יפים ניסה להתקבל למספר רב של משרות אימון וחינוך גופני באזור מוסקבה אך האנטישמיות בברית המועצות הרימה את ראשה ולמרות הצלחתו המסחררת כשחקן כדורעף הוא לא הצליח למצוא עבודה. כל פעם שהתראיין למשרה והזכיר את היותו יהודי הוא לא התקבל בתירוצים כאלה ואחרים ונתנו את המשרה לאדם אחר שאינו יהודי.
לבסוף הוא נהיה מאמן הנבחרת של מועדון צסק"א מוסקבה מ 1978 ועד 1990 כאשר ב3 השנים הראשונות הוא אימן גם את הנבחרת הצעירה של המועדון.
בתחילת שנות ה-90 של המאה ה-20 עם נפילת מסף הברזל והתפרקותה של ברית המועצות יפים עלה לארץ ישראל עם משפחתו והחל לעבוד כעוזר מאמן בנבחרת הכדורעף של ישראל.
משרת עוזר המאמן שהוא עבד בה הייתה משרה חלקית והוא פעל מול איגוד הכדורעף להגדיל את המשרה למלאה או להגדיל את משכורתו אבל לא הצליח.
הוא לא לא הצליח להתפרנס בארץ בצורת מספקת ולכן ב-1995 הוא עזב למונטריאול שבקנדה ושם עבד בייעוץ כלכלי ואימן קבוצות כדורעף.
כיום הוא בפנסיה.

חיים אישיים

יפים נשוי וגר במונטריאול עם אשתו, יש לו 3 ילדים וגם קרובי משפחה הגרים בישראל.
עגיל

עגיל הוא תכשיט הנענד על האוזן.
לעיתים קרובות משמש המושג "עגיל" לציון כל תכשיט טבעתי הנענד בכל מקום שהוא בגוף. מונח מדויק יותר לתכשיטים כאלו, אשר אינם נענדים על האוזן ואשר מצריכים בדרך כלל חירור, הוא פירסינג.

שימוש בעגילים בתקופות ותרבויות שונות

עגילים קיימים מזה אלפי שנים ומוזכרים בתנ"ך. ברוב המקרים, ובמיוחד בימינו, משמש העגיל כאביזר אופנתי, אך בעבר, ואף כיום בתרבויות מסוימות, שימש ומשמש העגיל גם לציון השתייכות חברתית, דתית או מקצועית.
עד תחילת שנות השבעים לא הייתה ענידת עגילים בקרב נשים נוהג נפוץ בישראל. הספר "המצחיקה עם העגילים", למשל, של הסופרת יעל רוזמן שיצא בשנת 1967 מתאר ילדה עולה חדשה העונדת עגילים השונה מסביבתה. גם בארצות הברית לא היה חירור אזניים נוהג נפוץ, ורוב העגילים הנענדים היו עגילי קליפס. לקראת סוף שנות ה-70 גברה הפופולריות של חירור אוזני הנשים בארץ ובעולם לשם ענידת עגילים. המצאת אקדח העגילים, המשמש לפעולת החירור, תרמה אף היא לעליה בתפוצת העגילים הדורשים חירור. כיום, כמעט כל הנשים בישראל מחוררות את אזניהן לשם ענידת עגילים. נשים רבות נהגות לחורר את תנוך אוזנן יותר מפעם אחת ולענוד מספר עגילים בכל אוזן. יש העונדים עגילים בכל שאר חלקי האוזן, בעיקר בשוליה. 
בתרבות המערבית המודרנית נחשבו העגילים עד לא מזמן לנחלתן הבלעדית של נשים. החל משנות ה-60 התרבה בהדרגה מספרם של הגברים עונדי העגילים, אם כי מספרם עדיין נמוך בהרבה מזה של הנשים שעונדות עגילים. בניגוד לנשים, גברים עונדי עגילים מעדיפים כמעט תמיד את ענידתו של עגיל באוזן אחת בלבד, וכן את ענידתם של עגילים צמודים (שאינם תלויים) או של עגילי חישוק. שאול טשרניחובסקי, שבילדותו תלו הוריו עגיל על אוזנו, סגולה לאריכות ימים, סיפר: "ראיתי אך גברים מעטים בין הגויים, ובין היהודים עוד פחות מזה, יוצאים בעגיל. הגבר לא קיבל מעולם עגיל בשתי אוזניו" מבחינה חברתית עגיל בצד ימין מזוהה עם הקהילה הגאה.
ורונה (גוף טרנס-נפטוני)

גילוי

פרק זה לוקה בחסר. אנא תרמו לוויקיפדיה והשלימו אותו.

מקור השם

ורונה קרוי על שמו של ורונה אל השמים, המים, האוקיינוסים ומגן האלמוות, במיתולוגיה ההודית. בגלל האסוציאציה שלו למים ולאוקיינוסים, נוהגים להשוות אותו לפוסידון היווני ולנפטון הרומי.

מאפיינים

פרק זה לוקה בחסר. אנא תרמו לוויקיפדיה והשלימו אותו.  
זמן הסיבוב העצמי של ורונה הוא 6.34 שעות. בשל מהירות סיבוב גבוהה זו, הנדירה לעצמים כה גדולים, הסברה היא כי צורתו היא של ספירואיד מוארך (יחס 2:3) עם צפיפות ממוצעת של גרם אחד לסמ"ק (בערך כצפיפות מים).
מכון התלמוד הישראלי השלם

היסטוריה

המכון התלמוד הוקם בשנת תש"ב (1942) ביוזמתו של הרב מאיר ברלין (בר-אילן) ובניהולו של הרב יהושע הוטנר. המכון הפיק כ-4,000 מחברות שכל דף בהן מוקדש לשורה אחת מתוך ש"ס וילנא, ומתחתיה הועתקו הדברים המקבילים שבכל כתבי היד והדפוסים הראשונים, כולל קטעי גניזה, וצויין כל שינוי, אף הקטן ביותר (קיצורים, כתיב מלא וחסר וכדומה). במקביל נרשמו במכון מאות אלפי כרטיסיות, ובהם הועתקו הציטוטים מתוך התלמוד המופיעים בספרי הגאונים והראשונים. 
בספרים שהוציא המכון הצביעו העורכים על משמעותו של כל שינוי בגרסה, על השלכותיו להלכה ולמחקר, ועל עמידתו במקורות אחרים – בקטעים מקבילים בספרות חז"ל ובמובאות בספרות הגאונים והראשונים. 
עד כה ראו אור 2 כרכים על משניות סדר זרעים, ו-14 כרכים על מסכתות התלמוד לסדר נשים (כתובות - 2 כרכים, סוטה - 2 כרכים, יבמות - 4 כרכים, נדרים - 2 כרכים, גיטין - 3 כרכים וקידושין - כרך אחד). המכון ראה לנכון להתחיל דווקא בסדר זה, כיון שהוא חסר מעבודתו של ר' רפאל נתן נטע רבינוביץ, "דקדוקי סופרים". אשר על כן מכונה עבודתו של המכון בשם "דקדוקי סופרים השלם". העורך הראשי של המכון הוא הרב אפרים רוטמן.
בתחילת דרכו של המכון הוחל בהדפסת מסכת ברכות שכללה את המסכת עצמה עם פירושיה השונים, גרסאותיה וההלכה הפסוקה היוצאת מסוגיות התלמוד (על פי "הלכה ברורה" של הרב אברהם יצחק הכהן קוק). בטרם נסתיימה מלאכת ההדפסה פרצה שריפה בבית הדפוס וכילתה את כל העבודה.
יחד עם הטיפול בגרסאות המשנה והתלמוד עוסק המכון גם בההדרת כתביהם של ראשונים. כרכים רבים של "בית הבחירה" לרבנו מנחם המאירי יצאו מבית יוצר זה, וכן חידושי הרמב"ן על הש"ס, "תורת הבית" של הרשב"א והרא"ה, תוספות רבי שמשון משאנץ על מסכת כתובות, הר"י בן מלכי צדק על משניות זרעים, וגנזי ראשונים על כמה ממסכתות הש"ס. מפעל נוסף הוא הוצאתם לאור של פסקי הרי"ד ונכדו הריא"ז על מרבית מסכתות הש"ס. 
המכון החל בהוצאה לאור של הר"י מלוניל על מסכתות הש"ס. 
בשנת 1973 הוענק למכון פרס ישראל לספרות תורנית.
מרשל אוויר

מרשל אוויר (באנגלית: Air Marshal; סימול נאט"ו: OF-8) היא דרגת הקצונה השלישית הגבוהה ביותר בחיל האוויר המלכותי. דרגה זו נמצאת בשימוש גם בחילות אוויר נוספים אשר קשורים היסטורית לחבר העמים הבריטי.
דרגת מרשל אוויר ראשי מקבילה לדרגת לוטננט גנרל בזרועות אחרות ובצבאות אחרים, דרגת רב-אלוף בצה"ל ודרגת נאט"ו OF-8.
בית הכלבים

עלילה

אורי (נאיה פדרמן), נערה צעירה ואביה מוטי (אבי גרייניק) עוברים דירה מהעיר הגדולה אל בית במושב "בית עזריה", וקשה להם להתאקלם אל החיים במושב. אורי ומוטי מגלים לפתע שהדיירים הקודמים של ביתם החדש, אם ובן - קלאודיה (גאלה קוגן) ורויו (עמית הכטר) לא עזבו את הבית, והם נאלצים להתחיל לגור ביחד. הם מחליטים לפתוח פנסיון כלבים במושב ביחד עם תומתום (דקל דרור), ילדה במושב, אך יקי (עידן אלתרמן), שכנם של מוטי ואורי, מנסה למנוע את הקמתו. העלילה עוקבת אחר התנהלותו של בית הכלבים וחייהם החדשים של אורי ומוטי במושב "בית עזריה".
שפה אם

שפה אם או פרוטו-שפה (מיוונית Πρωτογλώσσα - "שפה ראשונה") היא שפה, שממנה נבעו שפות קרובות, המהוות משפחת שפות. ברוב המקרים, השפה האם איננה ידועה מראיות וממצאים ישירים והיא משוחזרת באמצעות השוואת הפריטים המרכיבים את משפחת השפות. במחקר שחזורי כזה, עוסקת הבלשנות ההיסטורית. שחזור לפי שפות עכשיות אינו מאפשר לחשוף את כל מאפייניה של השפה האם וככל שזו עתיקה יותר ביחס לצאצאיה, המידע עליה חלקי יותר. בין השפות האמהות המשוחזרות מונים את הפרוטו-הודו-אירופית, הפרוטו-שמית, הפרוטו-בנטו.
שפה אם עשויה להתייחס גם למשפחת שפות מצומצמת או לענף שפות מסוים ואז ייתכן ויש לגביה תיעוד היסטורי. דוגמות לכך יש בלטינית המהווה את השפה האם של השפות הרומאניות, ובנורדית עתיקה ממנה התפתחו שפות הענף הגרמני הצפוני (שוודית, נורווגית, דנית, איסלנדית ופארואזית).
השיטה המקובלת לשחזור מאפייניה של שפה אם מבוסס על ההנחות המסורתיות של הבלשנות המשווה: התפתחותן של שפות במודל אילן היוחסין וחוקיותם של מעתקי הגאים. כיום קמו עוררין על הנחות אלה ואין מייחסים להן עוד תוקף מוחלט. עם זאת, הנחות אלה הן עדיין בעלות ערך רב, שכן הן מספקות בסיס תאורטי מוצק לשחזורים ואפשרות לדחות סברות שאינן עולות אתן בקנה אחד.
קרסנודאר (מחוז)

גאוגרפיה

מחוז קרסנודאר כולל בתוכו את הקווקז הקידמי וחלק ממדרונותיו הצפוניים של הרי הקווקז הגדול. 
המחוז גובל במערב ובצפון באוקראינה, המופרדת ממנה במצר קרץ' וים אזוב, בצפון-מזרח מחוז רוסטוב, בדרום-מזרח במחוז סטברופול ורפובליקת קאראצ'אי-צ'רקסיה, ומדרום ברפובליקה הבדלנית של גאורגיה, אבחזיה וכן גובלת מדרום גם בים השחור. כמו כן המחוז מכתר את הרפובליקה אדיגיה. 
בשטח המחוז כלולים עיר הנמל החשובה ביותר של רוסיה בים שחור, נובורוסיסק, ועיר הקיט החשובה סוצ'י.
היאוקה

הֶיָאוּאַקֵה (ביפנית: へやわけ, "חדרים מחולקים") היא סוג של חידת היגיון שפורסמה על ידי ההוצאה לאור ניקולי. נכון ל-2011, ארבעה ספרים המכילים חידות היאוקה בלבד פורסמו על ידי ניקולי. החידה הופיעה לראשונה ב-Puzzle Communication Nikoli מספר 39 (ספטמבר 1992).

סיבוכיות חישובית

הסיבוכיות החישובית של היאוקה נותחה לאחרונה: החלטה לחידת היאוקה נתונה אם יש לה פתרון או לא היא NP-שלמה. בשפה לא מקצועית, פירושו של דבר הוא שהחידה הזו קשה לפתירה כמו בעיית הספיקות, שהיא חידה קשה אשר נלמדת היטב במדעי המחשב.
מרים פרץ

קורות חייה

פרץ נולדה וגדלה בקזבלנקה שבמרוקו, בתם של איטו לבית ועקנין ויעקב אוחיון. בשנת 1964 עלתה לארץ ושוכנה במעברת חצרים בבאר שבע. סיימה תואר ראשון בספרות והיסטוריה מטעם אוניברסיטת בן-גוריון בנגב. באמצע שנות ה-70 נישאה לאליעזר פרץ. לאחר נישואיהם עברו לאופירה, שם עבד בעלה כמפקח של משרד הבריאות והיא עסקה בחינוך והוראה. באופירה נולדו שני בניהם הגדולים, אוריאל ואלירז.
בשנת 1982, בעקבות הסכם השלום עם מצרים, פונתה משפחת פרץ מביתה, יחד עם כל תושבי סיני. המשפחה הגיעה לגבעון, ומשם לגבעת זאב, שבה היא מתגוררת עד היום, ובה נולדו להם עוד ארבעה ילדים: הדס, אביחי, אליסף ובת-אל. פרץ הייתה מנהלת בית הספר הראשון בגבעת זאב. כיום היא מפקחת במנהל חברה ונוער במשרד החינוך.
פרץ שכלה שניים מבניה, אוריאל ואלירז, בעת שירותם בצה"ל. ב-25 בנובמבר 1998 נהרג בנה הבכור, סגן אוריאל פרץ בן ה-22, מפקד מחלקת הסיור בגדוד 51 של חטיבת גולני, במארב בדרום לבנון, באזור מרכבה. בעלה אליעזר פרץ נפטר זמן מה לאחר מכן, בגיל 56, ממחלה קשה שהתפתחה אחרי מות בנו הבכור אוריאל, שלפי המשפחה נבעה משברון לב. לאחר מכן, ב-26 במרץ 2010, נהרג בנה השני, רס"ן אלירז פרץ, בהיתקלות בחוליית מחבלים ברצועת עזה. אלירז פרץ התגורר בשכונת היובל בעלי, שבה התגורר גם חלל מלחמת לבנון השנייה, רס"ן רועי קליין. כוונה לפנות את השכונה, ובכלל זה משפחות שני החללים, עוררה סערה, שבעקבותיה נמצא פתרון שלא הצריך את פינוי השכונה.
מאז נפילת שני בניה מקדישה פרץ את חייה להנחלת המורשת היהודית והציונית ומרצה בפני בני נוער וחיילי צה"ל.
בשנת 2011 פרסמה סמדר שיר את הספר "שירת מרים", ובו סיפור חייה של מרים פרץ.

הוקרה

בשנת 2014 נבחרה להדליק משואה ביום העצמאות ה-66.
ב-7 ביוני 2016 קיבלה פרץ תואר דוקטור לשם כבוד מאוניברסיטת בר-אילן.
במאי 2018, ביום העצמאות ה-70, קיבלה את פרס ישראל על מפעל חיים על "חיזוק הרוח היהודית-ישראלית". בטקס הענקת הפרסים נשאה דברים בשם מקבלי הפרס.
נאומה בטקס הענקת פרסי ישראל עורר תגובות חיוביות רבות בציבור, חלקם אף קראו לבחור במרים פרץ כנשיאה הבאה של מדינת ישראל
ושר החינוך נפתלי בנט הורה ללמד את טקסט נאומה בטקס בבתי הספר.
עליזה גור

ביוגרפיה

עליזה גור (במקור גרוס) נולדה בחיפה. הוריה ברחו מגרמניה הנאצית והתיישבו בארץ ישראל המנדטורית, שם נולדו היא ואחיה. למדה תרגום באוניברסיטת חיפה.
בשנת 1960 זכתה בתחרות מלכת היופי ונסעה להתמודד בתחרות מיס תבל בארצות הברית. בעקבות החשיפה שקיבלה בתחרות מיס תבל נבחרה בשנת 1961 לשחק כנערת בונד בסרט "מרוסיה באהבה", מסדרת סרטי ג'יימס בונד. כמו כן השתתפה בסרט "הרפתקאות בגן עדן" לצד אלביס פרסלי, בסרט "טרזן ונער הג'ונגל" לצד מיק הנרי וכן בעוד מספר סרטים.
בתחילת שנות השמונים עברה להתגורר בלוס אנג'לס ואף כתבה מספר ספרים באנגלית.
תיירות

תיירות הוא ענף כלכלי, שבדרך כלל מיוחס לטיול, נסיעה, שהייה וביקור של אנשים מחוץ לסביבתם הרגילה, לתקופה קצרה (בדרך כלל עד שנה). מטרת התיירות יכולה להיות חופשה, נופש, בידור, עסקים, או אף למטרות ספציפיות יותר, כגון תיירות למקומות מרפא, או למקומות קדושים (צליינות). ענף התיירות מהווה מקור פרנסה לאנשים רבים, ובמקומות שונים, כגון סין והודו, אף מהווה מקור פרנסה עיקרי לתושבי האזור.
תיירות שנעשית בשטחי-בר בקרבת בעלי חיים עלולה לגרום לנזק לאיכות הסביבה או לפאונה ולפלורה המקומית. כדי למנוע פגיעה זו, נוצרה התיירות האקולוגית, המנסה לצמצם עד כמה שניתן את הפגיעה בתרבות ובסביבה בה מבקרים התיירים.

תועלת התיירות לעיר

מחקרים רבים מראים כי התיירות היא דבר מועיל ביותר לשגשוגה הכלכלי של עיר. התיירות מספקת מקורות תעסוקה בעיר (מלונות, מסעדות, מקומות בילוי). כמו כן היא תורמת להכנסת בתי העסק הקיימים בה. ערים תיירותיות ברחבי העולם כגון: ברצלונה, ניו יורק, פריז וכו' ידועות כערים שהתעשרו בשל התיירות הפורייה בהן.

תיירות מנקודת המבט של סוכנות נסיעות

טיפולה של סוכנות נסיעות בתיירות חוץ נבדל מהותית מטיפולה בתיירות פנים. טיפול בתיירות חוץ מחייב קשר עם ספקים ברחבי העולם במגוון תחומים: תעופה, השכרת רכב, מלונאות, מזון, הדרכה והסעה. קשר זה מתבצע באמצעות סוכנויות נסיעות מקומיות בארצות היעד, המבצעות עסקאות קמעונאיות. תיקי הלקוחות מועברים לסיטונאים בארץ המוצא. סיטונאים שונים מתמחים במכירת יעדים שונים בעולם וברשותם מחירי חוזה שנתי המאפשרים תימחור חבילת התיירות הנמכרת בפרק זמן קצר. מחירה של חבילת סיור מתוך חוברת יעדים כוללת כבר את התימחור הקמעונאי. בנוסף סוכני הנסיעות גובים אחוז מסוים מכל רכישה שהם מבצעים.
אחת הסוכנויות הראשונות בעולם Thomas Cook & Son הוקמה במחצית המאה ה-19 באנגליה. עם פיתוח אינטרנט ומסחר אלקטרוני התפתחו אתרים שמתמחים במכירת חדרי מלון, השכרת רכב, כרטיסי טיסה, תכנון ושיתוף מסלולי טיול ומוצרים אחרים הקשורים עם תיירות. אחת החברות המובילות בתחום היא חברת priceline שבבעלותה אתרים כמו booking.com, kayak.com ו-agoda העוסקות בתחום הזמנת טיסות ומלונות. אתרים בולטים נוספים המאפשרים לחפש יעדי טיול לפי דירוג משתמשים, לתכנן מסלולים ולערוך הזמנות הם TripAdvisor ו-Turipo.com.
השימוש ההולך וגובר באתרי האינטרנט שמתמחים בנישות שונות של התיירות מהווה כיום אתגר משמעותי עבור סוכני הנסיעות אשר במטרה להישאר רלוונטיים עבור ציבור המטיילים צריכים להתאים את עצמם לתנאים המשתנים ולהגדיר מחדש את תפקידם.
זאב כץ

חייו

זאב נולד בלייפציג שבגרמניה, אח צעיר להנס, בן למרי ושמעון. עד גיל 12 התחנך בבית ספר גרמני רגיל, ועם התחזקות הנאצים, עבר לבקשתו לבית ספר יהודי ("ולד שולה"), ובמקביל הצטרף באותה שנה לתנועת הנוער "הבונים". בשנת 1938 עלה זאב לארץ ישראל במסגרת עליית הנוער, והצטרף להכשרה בקיבוץ גבעת-ברנר, שם בלט כדמות דומיננטית. בין יוזמותיו: החלטה שחברי הקבוצה ידברו עברית בלבד. לאחר שסיימה חברת הנוער את הכשרתה בגבעת-ברנר, הצטרפה הקבוצה לקיבוץ גשר בתחילת 1941. בסוף אותה שנה, על אף שלא הספיק לשהות תקופה ארוכה בקיבוץ, החליט זאב להתנדב לגיוס לצבא הבריטי, בתקווה להגיע לאירופה ולהתחקות אחר אמו מרי עמה נותק הקשר. 
זאב שירת במהלך מלחמת העולם השנייה ביחידת התובלה 176 של הצבא הבריטי ושירת בו בין השנים 1941–1946. זאב שירת בחזיתות הלחימה באפריקה ואיטליה. בתום שירותו סייע באיסוף וסיוע לקהילות היהודיות באירופה, וכן בהכשרת קבוצות ילדים ונוער לקראת עלייתם לא"י. במהלך שירותו בצבא עמד זאב בקשר מכתבים עם חבריו בקיבוץ, בהם תיאר את קורותיו ואת רשמיו מאירופה לאחר המלחמה. "ואספר בקצרה על חוויה אחרת שהייתה לי במסיבת חנוכה של ילדי יהודי פלורנץ... ילדינו אשר עוד יודעים לשמוח ולשמח. החג הגדול היה שלהם, כי הם אשר מחר יעלו ארצה והם צריכים להיות נוער בריא, חי ותוסס".
בפברואר 1946 חזר לגשר, ועם פרוץ מלחמת העצמאות שימש כמפקד עמדה בקרבות. עם ההחלטה לפנות את ילדי הקיבוץ (ועמם הורה אחד) התפנה זאב לחיפה. בחיפה שימש כ'מרכז הגלות' וקישר בין חברי המשק שנשארו בגשר לבין הקבוצה בחיפה. ב 1950 חזרו הילדים מחיפה והוחלט על הקמת הקיבוץ מחדש- במקומו הנוכחי. 
זאב שימש בתפקידים שונים במשק: מרכז גן-ירק, מרכז משק ועוד. בתחילת שנות ה-60 השתלב בוועדת הקיבוץ-המאוחד, במסגרתה פעל לליווי חברתי-מקצועי של יישובים חדשים (צור נתן). זאב שימש כמרכז המשק בגשר בתקופת מלחמת ששת-הימים ומלחמת ההתשה, תקופה קשה במיוחד לקיבוץ אשר היה נתון להפגזות כבדות ולתקיפות נוספות (מיקוש שדות וכבישים, חדירת חוליות מחבלים) ואף ספג אבדות בנפש. לאחר סיום מלחמת ההתשה המשיך זאב לעבוד במשק בתפקידים שונים, תוך שילוב פעילות פוליטית בתנועה הקיבוצית וכהונה נוספת בוועדת הקיבוץ המאוחד.
זאב נבחר לכנסת התשיעית ב-12 בינואר 1979, בעקבות פרישתו של חבר הכנסת אהרן ידלין. הוא היה חבר ועדת העלייה והקליטה וועדת העבודה והרווחה. בנוסף, שימש כחבר בפועל בוועדת הכלכלה. בוועדות אלו ובהופעותיו בכנסת המשיך לעסוק בנושאי התיישבות, חינוך, חקלאות ומים. בטרם סיים את כהונתו הראשונה כחבר-כנסת חלה זאב במחלת הסרטן. הוא נפטר בערב יום העצמאות 1982.

משפחה

אביו של זאב נפטר בגרמניה בשנת 1937 ואילו אמו נרצחה בשואה. אחיו הנס (אליו לעיתים היה פונה במכתביו 'אחי היחידי') עלה לארץ מספר חודשים אחריו.
בדצמבר 1946 נשא זאב לאישה את חנה (חנצ'ה) לבית מרכוס, ולשניים ארבעה ילדים (הגרים בגשר) ו-19 נכדים.

הנצחה

להנצחת פועלו בתחום המים בגשר, נקרא מאגר המים הגדול והחדש של הקיבוץ מאגר ז"ך (זאב כץ), וכן יצא לאור ספר לזכרו במלאת שנה לפטירתו.

לקריאה נוספת

זאב כץ (ספר שיצא לאור במלאת שנה לפטירתו), הוצאת קיבוץ גשר, 1983.
גוליבר תיירות

גוליבר תיירות בע"מ היא חברת תיירות ישראלית.

היסטוריה

החברה הוקמה בשנת 2001 במטרה לפעול בשוק השיווק התיירותי באינטרנט. נכון ל-2010, גוליבר היא חברת בת בקבוצת האחזקות "מרקום" שבשליטת ערד מרום. היא משווקת טיסות, חבילות נופש, מלונות וטיולים מאורגנים, בישראל ומחוץ לה. החברה פועלת ממרכז לוגיסטי באור יהודה.
לפי אתר האינטרנט של החברה, במהלך שנת 2014 למעלה מ-150,000 איש, באמצעות אתר האינטרנט או האפליקציה, ולמעלה מ-200,000 איש במהלך שנת 2018‏.
אופי פעילות השיווק של החברה באינטרנט ספג ביקורת, ובשנת 2009 הביא להרשעתה ולקניסתה של החברה ב-100,000 ש"ח בעוון הטעיה בביצוע עסקאות מכר מרחוק.
במאי 2013 השיקה גוליבר אתר לגלישה סלולרית ובאוקטובר, יישומון סלולרי.
בשנת 2016 נרכשו 49.95% מהבעלות בגוליבר על ידי איסתא תמורת 18 מיליון ש"ח.
אנטיקוואר

אנטיקוואר הוא חובב וחוקר חפצים עתיקים או ישנים. חפצים אלו כוללים חפצי אומנות או מדע, ארכיונים, כתבי יד, עתיקות ועוד. לעיתים המונח משמש בצורה מזלזלת כהתייחסות לאדם שמתעניין בחלקים טריביאליים של ההיסטוריה האנושית, ללא הבנה בדבר.

שלב האנטיקווריאניזם בארכאולוגיה

בהיסטוריוגרפיה של הארכאולוגיה, המונח "אנטיקווריאניזם" מתייחס לתקופה בה הארכאולוגיה עדיין לא התקיימה כדיסציפלינה מדעית אלא כפעילות של אספנות. באיטליה חלה בתקופת הרנסאנס התעניינות מחודשת בתרבות ואמנות העת העתיקה, בפרט יוון ורומא. עשירי התקופה התפארו באוספי ממצאים עתיקים אך התעניינותם הייתה אסתטית ולא מחקרית. גם החפירות הראשונות בפומפיי והרקולנאום מאמצע המאה ה-18 התמקדו במציאת חפצי נוי.
במהלך המאה ה-19 הועברו ממצאים מרשימים מהאתרים המקוריים בהם נמצאו אל מוזיאונים, פעילות אשר מניעיה עשויים להיות אנטיקווריאניסטים והיו נתונים לביקורת כבר בעת התרחשותם. כך למשל, שיש אלגין, חלק מאפריז הפרתנון מאתונה אשר הבאתו למוזיאון הבריטי עוררה ביקורת ציבורית רבה.
אספנות עתיקות התקיימה גם לאחר היות הארכאולוגיה לדיסציפלינה מדעית ונמשכת גם כיום. שוד עתיקות ושוד קברים הם בין המקורות לאספנות כזו.
ביזה מוחקת את הזיכרון של העולם העתיק והופכת את יצירות האמנות הנעלות שלו לקישוטים על המדף, המנותקים מן ההקשר ההיסטורי, ובסופו של דבר מנותקים מכל משמעות.
— Atwood Roger, Stealing History, Tomb Raiders, Smugglers, and the Looting of the Ancient World, New York City, St. Martin's Press, 2004:10